Diari Oficial de la Generalitat Valenciana


Sumari del DOGV 4539, del 08-07-2003 (2003/7891)

RESOLUCIÓ de data 19 de juny de 2003, per la qual la secretària general de la Conselleria de Justícia i Administracions Públiques resol inscriure els Estatuts de l'Il·lustre Col·legi Oficial De Censors Jurats de Comptes de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4539

Data del DOGV
:   08-07-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/7891


Data del document
:   19-06-2003

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * comptable
    * legislació
    * reglament intern
    * col·legi professional

RESOLUCIÓ de data 19 de juny de 2003, per la qual la secretària general de la Conselleria de Justícia i Administracions Públiques resol inscriure els Estatuts de l'Il·lustre Col·legi Oficial De Censors Jurats de Comptes de la Comunitat Valenciana. [2003/X7891]
  
Vista la sol·licitud d'inscripció dels estatuts del Col·legi Oficial de Censors Jurats de Comptes de la Comunitat Valenciana, al Registre de Col·legis Professionals i de Consells Valencians, formulada pel senyor Vicente Andreu Fajardo, com a president de la Junta de Govern Provisional d'este, s'ha instruït expedient de què es desprenen els següents
  
Fets:
  
1. Que el Col·legi Oficial de Censors Jurats de Comptes de la Comunitat Valenciana figura inscrit amb el número 95 de la Secció 1a del Registre de Col·legis Professionals i Consells Valencians de Col·legis Professionals.
  
2. Que el president (provisional) de l'esmentat Col·legi va presentar el 30 d'abril d'enguany, els Estatuts aprovats per l'Assemblea Constituent del dia 22 d'abril de 2003.
  
3. Que en exercici del control de legalitat establit per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, ha sigut revisat el text estatutari.
  
4. El text annex dels preceptes, objecte d'adaptació estatutària, queda incorporat íntegrament a la present resolució, i es dóna ací per reproduït.
  
Fonaments de dret
  
1. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
2. Que han sigut aprovats amb els requisits i les formalitats previstos en dit article i en els Estatuts del Col·legi.
  
3. L'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent en virtut de les atribucions que té conferides pels decrets 7/2002, de 24 de juliol, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Consell de la Generalitat Valenciana, pel qual s'aprova el reglament de dita Llei.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els preceptes bàsics i la resta de disposicions complementàries, es dicta la següent
  
Resolució:
  
1r. Que s'inscriguen els Estatuts del Col·legi Oficial de Censors Jurats de Comptes de la Comunitat Valenciana.
  
2n Que es publiquen en el Diari Oficial de la Generalitat Valenciana.
  
Contra esta resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes, comptador des de l'endemà de la seua notificació, o bé recurs contenciós administratiu davant el Jutjat del Contenciós Administratiu de València en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 8, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 19 de juny de 2003.- La secretària general: Carmen Galipienso Calatayud.
  
Col·legi Oficial de Censors Jurats de Comptes
  
de la Comunitat Valenciana
  
Estatuts
  
Títol I
  
El Col·legi de Censors Jurats de Comptes
  
de la Comunitat Valenciana
  
Article 1. Denominació, àmbit territorial i seu
  
1.1 El Col·legi Oficial de Censors Jurats de Comptes de la Comunitat Valenciana és la corporació de dret públic, amb personalitat jurídica pròpia i plena capacitat per al compliment de les seues finalitats, que agrupa els qui, prèvia corresponent habilitació legal, exercixen les activitats pròpies d'esta professió en l'àmbit territorial de la Comunitat Autònoma Valenciana.
  
1.2 L'àmbit territorial del Col·legi s'estén i se circumscriu a la totalitat del territori propi de la Comunitat Autònoma Valenciana.
  
1.3 La seu i el domicili del Col·legi s'establixen a la ciutat de València, a l'avinguda del Cid, 2-7a planta C. I per acord de la Junta de Govern podrà acordar-se el trasllat a una altra seu, sempre dins de la ciutat de València. L'Assemblea General podrà acordar el canvi de domicili social a qualsevol altra localitat de la Comunitat Valenciana amb l'aprovació de la majoria prevista en l'article 27.2 d'estos Estatuts.
  
Article 2. Principi democràtic
  
El funcionament intern del Col·legi s'inspira en el principi democràtic i en el sotmetiment a la Constitució, l'Estatut d'Autonomia i a la resta de l'ordenament jurídic.
  
Article 3. Finalitats del Col·legi
  
Són finalitats essencials del Col·legi;
  
a) Ordenar l'exercici de la professió, dins del marc legal propi i en l'àmbit de la seua competència, en benefici dels interessos generals.
  
b) Vigilar l'exercici de la professió pels col·legiats, i vetlar per l'adequat nivell de qualitat de les prestacions professionals, així com difondre i protegir el compliment de les normes deontològiques particulars dels censors jurats de comptes.
  
c) La defensa dels interessos professionals dels col·legiats i la representació exclusiva de la professió.
  
Article 4. Funcions del Col·legi
  
Són funcions del Col·legi, per a la consecució de les finalitats essencials assenyalades en l'article anterior:
  
a) Vetlar per l'ètica professional i pel respecte dels drets dels clients.
  
b) Procurar l'harmonia i col·laboració entre els col·legiats i impedir la competència deslleial entre ells.
  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció, a què estan obligades les administracions públiques.
  
d) Intervindre en els procediments d'arbitratge, en aquells conflictes que per motius professionals se susciten entre col·legiats o en els que el Col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre de 1988.
  
e) Sempre que no es vulnere la competència, encarregar-se del cobrament de les percepcions, remuneracions o honoraris professionals, quan el col·legiat ho sol·licite lliure i expressament, en els casos en què el Col·legi tinga creats els servicis adequats i en les condicions que es determinen en el Reglament de Règim Interior.
  
f) Organitzar cursos de formació i perfeccionament per als col·legiats, l'assistència dels quals serà facultativa, així com organitzar activitats i servicis comuns de caràcter professional, cultural, assistencial, de previsió i anàlegs, que siguen d'interés per als col·legiats, sense perjudici de les competències que puguen derivar-se de la normativa estatal o autonòmica valenciana.
  
g) Exercir, en el seu àmbit, la representació i defensa de la professió davant l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
h) Participar en els òrgans consultius de l'administració, quan aquella ho requerisca o resulte de les disposicions aplicables.
  
i) Exercir totes les funcions que li siguen encomanades per les administracions estatal o autonòmica valenciana i col·laborar amb estes mitjançant la realització d'estudis, emissió d'informes, elaboració d'estadístiques i altres activitats relacionades amb les seues finalitats, que puguen ser-li sol·licitades o que acorde formular per pròpia iniciativa.
  
j) Col·laborar amb les universitats en l'elaboració dels plans d'estudi, sense menyscapte del principi d'autonomia universitària, i preparar la informació necessària per a facilitar l'accés a la vida professional dels nous col·legiats.
  
k) Aprovar els seus pressuposts, així com regular i fixar les quotes dels seus col·legiats i altres drets per al finançament del Col·legi.
  
l) Facilitar als tribunals, conforme a les lleis, la relació de col·legiats que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siga requerits per a això per qualsevol jutjat o tribunal.
  
m) Establir barems d'honoraris, que tindran caràcter merament orientatiu.
  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
o) Aprovar els seus estatuts i reglaments de règim interior.
  
p) Evacuar l'informe preceptiu sobre tots els projectes de normes del Govern Valencià, que afecten la seua professió.
  
q) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
Títol II
  
De la col·legiació i dels col·legiats
  
Article 5. Funcions del censor jurat de comptes
  
El censor jurat de comptes té com a funcions de caràcter general la revisió i auditoria de comptes i de qualsevol altre document administratiu i/o comptable, la qual exercix com a membre d'esta institució col·legial en el sentit més ampli, tant en l'àmbit financer i comptable com en el de mera gestió, en relació amb tota classe d'entitats, empreses, particulars, corporacions i institucions privades i públiques, i realitzar totes aquelles funcions que li són pròpies com a censor jurat de comptes, de conformitat amb la normativa aplicable i la que puga aprovar-se en el futur, amb subjecció a les condicions i requisits que esta normativa determine.
  
Per a l'exercici de l'auditoria de comptes, els col·legiats hauran de reunir tots els requisits exigits per la Llei respecte d'això.
  
Article 6. Col·legiació
  
6.1 Per a l'exercici de la professió de censor jurat de comptes, a l'àmbit territorial de la Comunitat Valenciana, és obligatòria la prèvia incorporació al Col·legi Oficial de Censors Jurats de Comptes de la Comunitat Valenciana, sense perjudici del que disposa l'article 3.2 de la Llei 2/1974, de 13 de febrer, de Col·legis Professionals, segons la redacció donada pel Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.
  
6.2 Tindran dret a la incorporació, com a membres del Col·legi, totes les persones que complisquen els requisits establits en els presents Estatuts.
  
Article 7. Requisits per a la col·legiació
  
Podran sol·licitar el seu ingrés en el Col·legi els qui reunisquen els següents requisits:
  
a) Complir els requisits establits en l'article 3 de la Llei 2/2002 de la Generalitat Valenciana, de Creació del Col·legi Oficial de Censors Jurats de Comptes de la Comunitat Valenciana, així com els requisits de titulació o capacitació professional que establisca qualsevol altra norma de rang legal o reglamentari.
  
b) No incórrer en causa de denegació de la incorporació.
  
c) Pagar la quota d'ingrés en el Col·legi.
  
Article 8. Procediment per a la col·legiació
  
8.1 Els qui reunisquen els requisits assenyalats en l'article anterior podran sol·licitar la seua incorporació al Col·legi, mitjançant instància dirigida al seu president, en què es faran les següents mencions indispensables:
  
a) Nom i cognoms
  
b) Adreça de l'interessat
  
c) Manifestació jurada de complir els requisits d'incorporació
  
El sol·licitant acompanyarà la instància amb:
  
a) Els documents necessaris que acrediten la concurrència dels requisits de titulació o capacitació professional;
  
b) Còpia del seu document nacional d'identitat o passaport, o bé certificat de naixement expedit pel Registre Civil que corresponga, i
  
c) El rebut acreditatiu de l'abonament de la quota d'ingrés corresponent.
  
Als efectes del paràgraf anterior, lletra a), s'entendrà document suficient, a més del títol universitari que corresponga, el certificat acadèmic acreditatiu d'haver finalitzat els estudis, juntament amb el resguard que justifique tindre abonats els drets d'expedició del títol corresponent o bé certificat d'estar inscrit en el Registre Oficial d'Auditors de Comptes.
  
8.2 Els col·legiats que desitgen reincorporar-se al Col·legi de Censors, després d'haver causat baixa per la causes prevista en l'article 11 c), estan exempts de l'obligació de presentar la documentació acreditativa de la seua titulació o capacitació professional.
  
8.3 Els qui, pertanyent amb anterioritat a un altre Col·legi de Censors d'àmbit territorial diferent o bé a l'Institut de Censors Jurats de Comptes d'Espanya, pretenguen incorporar-se al Col·legi de Censors Jurats de Comptes de la Comunitat Valenciana, estaran exempts de les obligacions de presentació de documents, expressades en el número 1 d'este article. A efectes de la seua incorporació, hauran de presentar únicament, a més de la instància, certificat lliurat per la corporació d'origen, en què s'expresse si està al corrent de pagament de les quotes i no estar inhabilitat temporalment o definitivament per a l'exercici de la professió, així com justificant acrediatitiu de l'abonament de la quota d'ingrés corresponent.
  
Article 9. Denegació de la col·legiació
  
La sol·licitud de col·legiació només podrà ser denegada pels motius següents:
  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a l'efecte, o quan el sol·licitant haja falsejat les dades i documents necessaris per a la seua col·legiació.
  
b) Quan el sol·licitant haguera sofrit alguna condemna per sentència ferma dels tribunals, que en el moment de la sol·licitud l'inhabilite per a l'exercici professional.
  
c) Quan haguera sigut sancionat disciplinàriament amb l'expulsió d'este o un altre Col·legi, mentre no s'extingisca la responsabilitat disciplinària.
  
d) Quan en formular la sol·licitud es trobe suspés de l'exercici de la professió, en virtut de correcció disciplinària imposada per un altre Col·legi.
  
Si la Junta de Govern acorda denegar la col·legiació, ho comunicarà a l'interessat dins dels deu dies següents a la data de l'acord, i expressarà els fonaments d'este i els recursos de què és susceptible.
  
Article 10. Classes de col·legiats
  
El Col·legi està integrat per dues categories de membres:
  
a) Els en exercici, siga per compte propi o alié, i
  
b) Els no en exercici.
  
Tindran la consideració de membres en exercici els qui realitzen efectivament qualsevol actuació professional, com a conseqüència de l'exercici de les funcions que li corresponen en la seua condició de censor jurat de comptes o d'auditor inscrit en el Registre Oficial d'Auditors de Comptes.
  
Tindran la consideració de membres no en exercici els qui no realitzen cap actuació professional de les indicades en el paràgraf anterior i ho manifesten fefaentment a la Junta de Govern o a la delegació territorial corresponent.
  
El vot emés pels col·legiats en exercici en l'Assemblea General tindrà doble valor que l'emés pels col·legiats que no estan exercici.
  
Article 11. Pèrdua de la condició de col·legiat
  
La condició de col·legiat es perdrà:
  
a) Per condemna ferma que comporte la pena d'inhabilitació per a l'exercici de la professió.
  
b) Per expulsió del Col·legi, acordada en expedient disciplinari.
  
c) A petició pròpia, formulada davant la Junta de Govern, sempre que complisca els requisits necessaris per a ser donat de baixa en el Col·legi.
  
La pèrdua de la condició de col·legiat no allibera del compliment de les obligacions econòmiques vençudes.
  
Article 12. Drets dels col·legiats
  
Els col·legiats tindran els drets següents:
  
a) Dret de sufragi actiu i passiu per a l'elecció dels membres dels òrgans de govern, mitjançant els procediments i requisits fixats pels presents Estatuts.
  
b) Promoure actuacions dels òrgans de govern mitjançant iniciatives formulades en els termes previstos en els presents Estatuts.
  
c) Crear agrupacions de col·legiats, representatives d'interessos específics al si del Col·legi, amb sotmetiment en tot cas als òrgans de govern.
  
d) Sol·licitar informació sobre els aspectes de la vida col·legial.
  
e) Remoure els titulars dels òrgans de govern, mitjançant el vot de censura regulat en els presents Estatuts.
  
f) Ser assistits per la corporació en la defensa dels seus interessos professionals.
  
g) Participar activament en la vida de la corporació.
  
Article 13. Deures dels col·legiats
  
Incumbixen als col·legiats els deures següents:
  
a) Respectar en l'exercici de les seues activitats professionals l'ètica i dignitat professional, així com les normes deontològiques, i prestar els seus servicis professionals amb l'adequat nivell de qualitat.
  
b) Abstindre's de realitzar actes que comporten competència deslleial o perseguisquen restringir la lliure competència.
  
c) Contribuir al manteniment de les despeses o servicis del Col·legi, mitjançant el pagament de les quotes aprovades en pressupost, derrames i altres drets col·legials, vàlidament aprovats.
  
d) Complir, en general, amb les normes previstes en estos Estatuts i les de Reglament de Règim Interior que eventualment s'aprove; acatar, sense perjudici del dret d'impugnar-los, els acords que adopte l'Assemblea i la Junta de Govern, i les circulars dictades pels òrgans de Govern.
  
Article 14. Premis i distincions
  
L'Assemblea General i la Junta de Govern podran atorgar premis i distincions a aquells col·legiats que hagen destacat en la seua labor professional, la seua dedicació o servicis al Col·legi. També podran ser distingides aquelles persones o entitats, en què, si bé no concórrega la categoria de col·legiats, l'Assemblea General considere que reunixen mèrits rellevants per a atorgar-los la categoria de col·legiat d'honor o qualsevol altra distinció.
  
Títol III
  
Òrgans de govern del col·legi
  
Capítol I
  
Enumeració
  
Article 15. Òrgans de govern i representació
  
Els òrgans de govern del Col·legi són l'Assemblea General, la Junta de Govern i la Comissió Deontològica.
  
El president de la Junta de Govern és l'òrgan natural de representació del Col·legi.
  
Capítol II
  
De l'assemblea general
  
Article 16. Assemblea General
  
L'Assemblea General, constituïda per la totalitat dels col·legiats, és el màxim òrgan de govern del Col·legi, on es forma i expressa la voluntat de la corporació.
  
Els seus acords, vàlidament adoptats, són obligatoris inclús per als col·legiats dissidents o absents, sense perjudici del dret d'impugnació que poguera correspondre'ls.
  
Article 17. Sessions ordinàries i extraordinàries
  
17.1 L'Assemblea General, prèviament convocada a l'efecte, es reunirà, amb caràcter ordinari, necessàriament durant els quatre primers mesos de l'any per a aprovar els comptes anuals auditats i la liquidació del pressupost de l'exercici anterior i, durant els tres últims mesos de l'any, per a l'aprovació del pressupost de l'exercici següent.
  
17.2 L'Assemblea General també es reunirà, amb caràcter extraordinari, a convocatòria de la Junta de Govern mitjançant el seu president, quan la Junta ho estime convenient per als interessos dels col·legiats.
  
L'Assemblea General també haurà de ser convocada, amb caràcter extraordinari quan ho sol·liciten la desena part dels col·legiats, per a un orde del dia determinat, en matèria que siga de competència de l'Assemblea. En este cas, l'Assemblea haurà de ser convocada per a la seua celebració dins del termini de seixanta dies següents a la data en què els col·legiats, en la proporció anteriorment expressada, ho hagueren requerit, prèvia comprovació per la Junta de Govern del compliment dels requisits assenyalats.
  
Article 18. Convocatòria de l'Assemblea General
  
18.1 Correspon a la Junta de Govern, a través del seu president, la convocatòria de l'Assemblea General. El president podrà delegar el secretari de la Junta de Govern per a la facultat de practicar la convocatòria.
  
18.2 L'Assemblea General haurà de ser convocada, mitjançant anunci, en un diari dels de més circulació de cada una de les tres capitals de província. No obstant això, serà vàlida la convocatòria efectuada individualment a tots i cadascun dels col·legiats en el domicili o adreça professional, establida a efectes de les comunicacions de la Junta de Govern a estos.
  
La convocatòria haurà de ser efectuada amb una antelació d'almenys trenta dies, sobre la data en què haja de celebrar-se. Per raons d'urgència, discrecionalment valorats per la Junta de Govern, este termini podrà reduir-se a quinze dies.
  
La convocatòria expressarà, almenys, el lloc, la data i l'hora de la reunió, com també l'orde del dia dels assumptes que s'hagen d'abordar, prèviament acordat per la Junta de Govern, amb la limitació en la seua confecció, expressada en l'article 17.2, i també amb l'obligació d'incloure els assumptes proposats pels col·legiats, conforme al procediment establit en l'article 20.
  
En el cas que es necessite un quòrum reforçat per a la vàlida adopció dels acords sotmesos a consideració de l'Assemblea, la convocatòria haurà d'expressar també esta circumstància, i identificarà aquells assumptes de l'orde del dia per als quals cal tal quòrum.
  
Article 19. Dret d'informació
  
Amb una antelació mínima de quinze dies a la celebració, es posarà a disposició dels col·legiats la documentació relativa als assumptes assenyalats en l'orde del dia al domicili social del Col·legi i, si és procedent, de les delegacions territorials.
  
Article 20. Propostes per a l'Assemblea
  
Els col·legiats tindran el dret de formular propostes concretes dirigides a la Junta de Govern, perquè siguen sotmeses a la deliberació i votació de l'Assemblea. Les propostes hauran de ser presentades per escrit i signades per un nombre no inferior al cinc per cent dels col·legiats, amb una antelació de deu dies a la data de celebració de l'Assemblea. La Junta de Govern verificarà el compliment dels requisits estatutaris per a la vàlida integració d'estes qüestions en l'orde del dia i ordenarà la seua publicació en el tauler d'anuncis del Col·legi i, si és procedent, de les delegacions territorials, abans de la data en què l'Assemblea haja de celebrar-se.
  
Article 21. Constitució de l'Assemblea
  
L'Assemblea quedarà vàlidament constituïda qualsevol que siga el nombre de col·legiats assistents, ja estiguen presents o vàlidament representats.
  
Article 22. Assistència i representació
  
22.1. Tots els col·legiats que es troben en el ple gaudi dels drets corporatius podran assistir, amb veu i vot, a les reunions de l'Assemblea. Tindran dret de veu però no de vot aquells col·legiats que no es troben al corrent de les seues obligacions econòmiques respecte al Col·legi.
  
22.2. Els col·legiats podran conferir la seua representació a un altre col·legiat perquè els represente en l'Assemblea. La representació s'haurà de formalitzar per escrit i amb caràcter especial per a cada Assemblea; per a la seua validesa, haurà d'estar depositada a la seu del Col·legi amb almenys cinc hores d'antelació a l'assenyalada per al començament de l'Assemblea.
  
Article 23. Lloc i temps de celebració de l'Assemblea
  
Les assemblees tindran lloc al domicili social del Col·legi, si bé per mitjà d'acord adoptat per la Junta de Govern, esta podrà acordar la celebració en un altre lloc distint, sempre dins de la Comunitat Valenciana.
  
Article 24. Presidència de les assemblees
  
L'Assemblea serà presidida pel president de la Junta de Govern i actuarà com a secretari qui ho siga de la Junta de Govern o els qui, respectivament, els substituïsquen estatutàriament.
  
Article 25. Llista d'assistents
  
Abans d'abordar els assumptes de l'orde del dia, el secretari confeccionarà la llista d'assistents, que s'incorporarà a l'acta de la sessió, amb expressió de la identitat de cada col·legiat assistent, i indicació de si assistix en persona o per representació i si és censor jurat de comptes en exercici o no en exercici.
  
Article 26. Forma i desenvolupament de les deliberacions
  
El president dirigix les deliberacions, concedix la paraula als intervinents, i té potestat per a advertir i inclús retirar la paraula a aquells col·legiats que s'excedisquen notòriament en el temps emprat en les seues intervencions, no s'adapten a la qüestió debatuda o falten al respecte i la consideració deguda a altres col·legiats. En este últim cas el president de l'Assemblea, després de realitzar un mínim de dues advertències, podrà acordar l'expulsió de la Sala de l'intervinent.
  
Article 27. Adopció d'acords
  
27.1. Els acords de l'Assemblea General s'adoptaran per majoria simple de vots dels col·legiats assistents, ja siga en presència o per representació, amb les excepcions quant a la majoria necessària que estos Estatuts establixen.
  
27.2. Caldrà la majoria reforçada de 3/5 dels vots dels assistents, presents o representats, per a adoptar els acords següents:
  
a) L'aprovació i modificació dels Estatuts del Col·legi o el Reglament de Règim Interior.
  
b) L'autorització a la Junta de Govern per a alienar o gravar béns immobles que pertanguen al Col·legi.
  
Article 28. Actes de l'Assemblea
  
De les reunions estendrà acta el secretari, amb el vistiplau del president, en què es reflectiran els assumptes tractats i els acords adoptats. L'acta es transcriurà a un llibre foliat o a altres mitjans informàtics admesos en dret, sempre que, en este últim cas, s'adopten les mesures necessàries per a garantir la seua autenticitat i la del contingut en estes reflectit.
  
Article 29. Moció de censura
  
Podrà exigir-se la responsabilitat de la Junta de Govern per la seua gestió, mitjançant la deliberació i votació de la corresponent moció de censura en l'Assemblea General.
  
La moció de censura haurà de ser proposada per a la seua admissió a tràmit pel vint per cent dels col·legiats amb dret a vot en l'Assemblea General, mitjançant sol·licitud dirigida a la Junta de Govern, cursada expressament amb eixa finalitat. La moció de censura inclourà la presentació d'una candidatura completa alternativa per als càrrecs de la Junta de Govern.
  
Proposada en forma la moció de censura, la Junta de Govern convocarà l'Assemblea General per a un termini inferior a quaranta dies des de la data de registre de la proposta. L'Assemblea en què es debata la moció de censura no podrà abordar altres assumptes.
  
Caldrà, per a l'aprovació de la moció de censura, la majoria absoluta de vots dels col·legiats presents i representats. L'aprovació de la moció de censura comporta la investidura automàtica dels col·legiats que formen la candidatura presentada al costat de la moció, els càrrecs de la qual tindran la duració que reste per complir a la Junta de Govern cessant.
  
Capítol III
  
De la Junta de Govern
  
Article 30. Junta de Govern
  
30.1 La Junta de Govern és l'òrgan encarregat de la direcció, administració i gestió ordinària del Col·legi.
  
30.2 La Junta de Govern estarà integrada:
  
a) Pel president.
  
b) Pel vicepresident.
  
c) Pel secretari.
  
d) Pel tresorer-comptador.
  
e) Per un membre electe de cada delegació del Col·legi.
  
f) Pels vocals, el nombre dels quals es determinarà en proporció d'un per cada cent col·legiats, sense que en cap cas no puguen excedir de set ni ser inferior a cinc. El nombre de vocals es determinarà per aplicació de la proporció expressada, i es prendrà el nombre de col·legiats en la data de la convocatòria de les eleccions.
  
30.3 Els càrrecs de la Junta de Govern no seran retribuïts, sense perjudici del dret a reemborsament de les despeses de representació i els ocasionats per assistències a les reunions, degudament justificats els uns i els altres.
  
Article 31. Competències de la Junta de Govern
  
Són competències de la Junta de Govern:
  
a) Executar els acords de l'Assemblea General.
  
b) Promoure totes aquelles iniciatives que entenga beneficioses per al Col·legi i els col·legiats i acordar l'exercici d'accions i la interposició de recursos en nom del Col·legi.
  
c) La convocatòria d'eleccions per a cobrir càrrecs de la Junta de Govern.
  
d) La designació temporal de membres de la Junta de Govern, quan els seus càrrecs queden vacants, sempre que no afecte més de la meitat dels càrrecs.
  
e) La convocatòria de l'Assemblea General i la confecció del corresponent orde del dia.
  
f) L'exercici de la potestat sancionadora d'acord amb el que preveuen estos Estatuts.
  
g) Acordar o denegar l'admissió de col·legiats, així com proposar a l'Assemblea General la concessió de distincions i premis.
  
h) Recaptar i administrar els recursos econòmics del Col·legi.
  
i) La confecció i proposta a l'Assemblea General del projecte de pressuposts d'ingressos i despeses.
  
j) Informar sobre els avantprojectes de Llei i qualssevol altres disposicions legals, quan el Col·legi siga requerit per a això.
  
k) Desenvolupar a través de circulars els presents Estatuts i el Reglament de Règim Interior.
  
l) Totes aquelles altres competències que no estiguen expressament atribuïdes a l'Assemblea General.
  
Article 32. Reunions i actes de la Junta de Govern
  
32.1 La Junta de Govern es reunirà ordinàriament una vegada al mes, com a mínim, i extraordinàriament quan ho sol·liciten, almenys un terç dels seus membres o les circumstàncies ho aconsellen a juí del president.
  
32.2 Les convocatòries seran fetes per la Secretaria, mitjançant comunicació a tots els seus membres previ mandat de la Presidència, que fixarà l'orde del dia, amb tres dies naturals d'antelació almenys. Seran vàlides les sessions de la Junta de Govern a què, inclús sense haver sigut convocats en forma, assistisquen la totalitat dels seus membres.
  
32.3 El president està facultat per a convocar la Junta de Govern en qualsevol moment amb caràcter d'urgència, quan, al seu criteri, les circumstàncies així ho exigisquen, bé per escrit, oral, telegràficament o telefònicament, sempre que quede constància de la convocatòria.
  
32.4 Perquè puguen adoptar-se vàlidament acords serà requisit indispensable que concórreguen la majoria de membres que integren la Junta. No es permet l'assistència per representació. Els acords seran adoptats per majoria de vots dels membres de la Junta de Govern assistents. En cas d'empat, decidirà el vot de qualitat del president.
  
32.5 L'acta de la sessió serà aprovada en concloure esta o en la sessió següent i serà firmada pel secretari amb el vistiplau del president.
  
Article 33. Requisits per a formar part de la Junta de Govern
  
Per a formar part de la Junta de Govern caldrà:
  
a) Ser col·legiat amb dos anys, com a mínim, d'antiguitat a la data de la convocatòria de les eleccions i estar en exercici de tots els dret col·legials.
  
b) No estar sotmés en causa de prohibició de les previstes en l'article següent.
  
c) Tindre la condició de col·legiat en exercici en la data de convocatòria de les eleccions.
  
Article 34. Prohibicions per a formar part de la Junta de Govern
  
No podran formar part de la Junta de Govern els qui es troben en algun dels següents casos:
  
a) Tindre relació o dependència laboral amb el Col·legi.
  
b) Tindre deutes vençuts amb el Col·legi per impagament de quotes.
  
c) Estar interessat en contractes o subministraments a càrrec de fons del Col·legi.
  
d) Exercir un càrrec oficial o responsabilitat pública, entre les competències del qual estiga la qualificació legal dels estatuts o la resolució dels recursos administratius interposats contra els acords del Col·legi.
  
Article 35. Funcions del president de la Junta de Govern
  
Corresponen al president, entre altres, les següents funcions:
  
a) La representació del Col·legi en totes les relacions d'este amb els organismes públics, entitats, corporacions de qualsevol tipus, així com persones físiques i jurídiques.
  
b) Presidir les sessions de la Junta de Govern, de l'Assemblea General i de totes les comissions a què assistisca.
  
c) Autoritzar amb la seua firma tota classe de documents en relació amb l'apartat a) del present article.
  
d) Apoderar procuradors i professionals del dret per a l'exercici d'accions judicials, així com la defensa del Col·legi en eixos processos.
  
e) Convocar les reunions de la Junta de Govern.
  
f) Obertura dels comptes corrents del Col·legi tant en entitats bancàries com en Caixes d'Estalvi, així com la mobilització dels seus fons, i també autoritzar el moviment de fons d'acord amb les propostes que formule el tresorer-comptador. Estes funcions hauran de ser exercides mancomunadament amb el tresorer-comptador i un altre membre electe de la Junta, tot això amb subjecció als requisits que s'establisquen en el Reglament de Règim Interior.
  
g) La constitució i cancel·lació de tot classe de depòsits i fiances.
  
h) Qualssevol altres funcions previstes pels Estatuts
  
Article 36. Funcions del vicepresident
  
El vicepresident substituirà el president en les funcions pròpies d'este en cas d'absència, malaltia, vacant per mort, així com per dimissió d'este últim, sempre que la dimissió haja sigut acceptada.
  
Article 37. Funcions del secretari
  
Són funcions del secretari:
  
a) Rebre les comunicacions, les sol·licituds i altres escrits dirigits al Col·legi i disposar-los per a la seua tramitació.
  
b) Redactar i firmar les actes de l'Assemblea General i reunions de la Junta de Govern, amb el vistiplau del president i estendre els certificats.
  
c) Redactar la memòria anual
  
d) Tenir cura i vetlar dels arxius, de les oficines del Col·legi i de l'actuació del personal.
  
e) Controlar la tramitació dels expedients dels col·legiats i tindre permanentment actualitzada la llista dels col·legiats.
  
f) Redactar i dirigir els oficis de les citacions per a tots els actes del Col·legi.
  
En cas d'absència, estes funcions podran ser exercides per un altre membre electe de la Junta de Govern, designat per esta.
  
Article 38. Funcions del tresorer-comptador
  
Són funcions del tresorer-comptador:
  
a) Custodiar i administrar els fons del Col·legi.
  
b) Efectuar els pagaments ordenats pel president o per la Junta de Govern.
  
c) Portar la comptabilitat del Col·legi.
  
d) Preparar el projecte de pressupost per a la seua presentació a la Junta de Govern i, per esta, a l'Assemblea.
  
e) Formular els comptes anuals del Col·legi, així com la liquidació anual del Pressupost.
  
f) Realitzar els arqueigs i balanços de situació totes les vegades que siga requerit pel president o la Junta de Govern.
  
Article 39. Funcions complementàries
  
Tots els càrrecs, a més de les funcions específiques assenyalades tindran les funcions que per costum o ús en el funcionament de la Junta els corresponguen, sempre que l'assumpció de tals funcions no siguen contràries a la Llei, el Reglament o els Estatuts.
  
Capítol IV
  
De les delegacions del col·legi
  
Article 40
  
40.1. Per acord adoptat en Assemblea General amb el vot favorable de la majoria absoluta dels vots assistents o representats, podran crear-se delegacions territorials del Col·legi.
  
40.2. La proposta de creació podrà ser formulada per la Junta de Govern del Col·legi o per escrit firmat per almenys la meitat dels col·legiats de l'àmbit territorial corresponent, sempre que representen almenys el 5 per 100 del total de col·legiats del Col·legi.
  
Article 41. Composició de les delegacions
  
41.1. L'acord de creació determinarà si al front d'esta hi haurà un delegat o un òrgan col·legiat; en este últim cas constarà d'un president, un secretari, un vicepresident i, almenys, un vocal, tots ells amb domicili professional en l'àmbit territorial de la Delegació.
  
41.2. Els càrrecs de la Delegació seran proveïts mitjançant elecció celebrada pels col·legiats amb domicili professional en el seu àmbit territorial, a través d'eleccions celebrades sempre en unitat d'acte amb les eleccions convocades per a cobrir els càrrecs de la Junta de Govern. En els processos electorals, la mesa electoral es proveirà d'urnes específiques per a l'elecció d'este òrgan.
  
Si, per qualsevol causa, cessaren en els seus càrrecs més de la meitat dels membres de l'òrgan col·legiat de direcció de la Delegació abans de la conclusió del seu mandat, de forma que el mateix òrgan de direcció no poguera, conforme a estos Estatuts, suplir les vacants per falta de quòrum en les sessions de la Delegació, les competències i atribucions de la Delegació serien assumides, previ acord exprés en este sentit, per la Junta de Govern del Col·legi fins a la conclusió del seu mandat.
  
Article 42. Funcions de les delegacions
  
Les delegacions exerciran les funcions que la Junta de Govern del Col·legi els conferisca per acte exprés i les que es prevegen en el Reglament de Règim Interior, d'entre almenys les següents:
  
a) Promoure aquelles iniciatives que entenguen beneficioses per al Col·legi i els col·legiats del seu àmbit territorial, les quals hauran de comunicar a la Junta de Govern del Col·legi, per a l'aprovació per este òrgan, d'aquelles que per la seua naturalesa corresponga al mateix, excepte aquelles que tinguen caràcter urgent.
  
b) La designació temporal dels òrgans de direcció de la Delegació, quan els seus càrrecs queden vacants, sempre que no afecte més de la meitat dels càrrecs.
  
c) L'exercici en primera instància de la potestat sancionadora sobre els col·legiats domiciliats en l'àmbit de la Delegació, d'acord amb el que preveuen estos Estatuts, excepte per a infraccions molt greus, supòsits en què es remetrà l'expedient a la Junta de Govern per a la seua instrucció i resolució.
  
d) Proposar a la Junta de Govern l'admissió de col·legiats domiciliats en el seu àmbit, així com proposar a l'Assemblea General la concessió de distincions i premis.
  
e) La confecció i proposta a la Junta de Govern del Col·legi del projecte de pressuposts d'ingressos i despeses propis de la Delegació, que formaran partides específiques en els pressuposts anuals del Col·legi.
  
f) La creació, regulació i ordenació dels servicis adequats de la Delegació, per al millor compliment dels fins col·legials.
  
Article 43.Funcionament de les delegacions
  
43.1 Les delegacions celebraran, almenys, una reunió anual dels seus membres en Assemblea, en què, prèvia oportuna deliberació, s'adoptaran els acords que conforme a les seues competències corresponguen.
  
43.2 El funcionament intern de les delegacions serà regit, en quant siguen aplicables, per les normes fixades en estos Estatuts per al funcionament intern de la Junta de Govern del Col·legi i per les normes específiques que a este efecte es prevegen en el Reglament de Règim Interior.
  
43.3 Dins dels límits del seu àmbit territorial, l'òrgan de direcció de les delegacions es regixen per tot el que establix el capítol III per a la Junta de Govern del Col·legi, sense perjuí d'aquelles qüestions que siguen de competència exclusiva d'esta última.
  
Capítol V
  
De les eleccions a càrrecs de la Junta de Govern
  
Article 44. Eleccions a càrrecs de la Junta de Govern
  
44.1 Els càrrecs de la Junta de Govern seran proveïts per elecció. Són electors tots els col·legiats amb dret a vot que estiguen incorporats al Col·legi el dia en què s'acorde la convocatòria de les eleccions. Els càrrecs tindran una duració de quatre anys i es renovaran per meitat cada dos anys, i els cessants podran ser reelegits, per al mateix càrrec per un mandat addicional i en la primera renovació que es produirà als dos anys, es renovaran els càrrecs de vicepresident, secretari i la meitat dels vocals.
  
44.2 Les vacants que es produïsquen en la Junta de Govern durant el curs del mandat seran cobertes per la mateixa Junta, llevat que les vacants excedisquen de la meitat dels membres de l'òrgan col·legiat. Els nomenaments se sotmetran a la ratificació de la següent assemblea general que se celebre.
  
44.3 En el cas que quedaren vacants més de la meitat dels càrrecs de la Junta de Govern, esta procedirà a convocar eleccions als efectes de cobrir les vacants produïdes, pel temps que reste del mandat.
  
Article 45. Procés electoral
  
El procés electoral serà com seguix:
  
45.1 La Junta de Govern convocarà eleccions mitjançant anunci que s'exposarà en el tauler d'anuncis del Col·legi i es comunicarà per escrit dirigit a cada col·legiat amb antelació mínima de 45 dies a la data de celebració, amb indicació que el text complet de la convocatòria es troba a la seu social a disposició dels col·legiats.
  
45.2 En la convocatòria s'especificaran els càrrecs objecte de la l'elecció i els requisits per a ser candidat, els terminis per a la presentació de candidatures, així com el lloc, data i hora de l'acte de sorteig per a la constitució de la mesa electoral i, així mateix, el lloc i dia i horari en què se celebraran les eleccions. L'horari no podrà tindre en cap cas una duració inferior a vuit hores.
  
45.3 En el dia i hora que assenyale la convocatòria quedarà constituïda la mesa electoral, integrada per tres membres designats per sorteig practicat davant el secretari de la Junta de Govern, entre els col·legiats amb dret a vot. Si els col·legiats elegits per sorteig no concorregueren a l'acte de constitució de la mesa, es convocarà els suplents també designats per sorteig en número de tres i si algun d'ells acudix, la Junta de Govern designarà la resta membres de la mesa electoral entre els col·legiats amb dret a vot. Dels tres integrants de la mesa, el de major edat assumirà la Presidència, i actuarà el més jove com a secretari.
  
45.4 Les candidatures es presentaran completes, és a dir, amb tots els càrrecs vacants de l'òrgan a què es referisquen, dins del termini assenyalat a l'efecte en la convocatòria. La mesa electoral, una vegada comprovat que assistixen als candidats els requisits d'elegibilitat establits en estos Estatuts, proclamaran les candidatures. L'exclusió d'algun dels candidats haurà de ser motivada i es comunicarà a l'interessat i als membres de la candidatura immediatament, i es podrà interposar este recurs de reposició davant la mateixa mesa electoral, que haurà de ser resolt per la mesa en el termini de dos dies. La mesa electoral resoldrà definitivament, sense perjuí dels recursos que en Dret foren procedents, que mai no tindran efecte suspensiu sobre el procés electoral. La proclamació definitiva de les candidatures serà publicada en el tauler d'anuncis del Col·legi i de les delegacions, si és procedent. Des de la publicació de l'acte de proclamació de candidats fins a la data prevista de votació haurà de transcórrer un termini mínim de 30 dies naturals.
  
Si el nombre de candidats proclamats iguala el nombre de vacants a cobrir, resultaran elegits sense necessitat de votació.
  
45.5 Les llistes d'electors es publicaran en el tauler d'anuncis del Col·legi i de les delegacions, si és procedent, amb indicació de la categoria de col·legiat de cada elector. Les reclamacions contra les llistes d'electors hauran de presentar-se per escrit amb una antelació mínima de deu dies abans del dia per al qual estiga assenyalada la votació. La mesa electoral resoldrà el que procedisca sobre les reclamacions i publicarà amb una antelació mínima de tres dies a la data de la votació el cens definitiu. Una vegada publicat el cens definitiu es farà entrega d'un exemplar a cada candidat que el tinga sol·licitat en la presentació de candidatures, amb expressió del nom i cognoms dels col·legiats. La Junta de Govern del Col·legi podrà adoptar l'acord de remetre als col·legiats la publicitat de les candidatures que ho sol·liciten.
  
45.6 El dia assenyalat per a la votació es constituirà la mesa electoral amb una antelació mínima de mitja hora abans de l'obertura del període de votacions. Cada candidatura podrà nomenar un interventor en la mesa electoral i ho haurà de notificar a la Junta de Govern amb una antelació mínima de cinc dies anteriors a la celebració d'eleccions. Els interventors hauran de ser col·legiats amb dret a vot. Tot el territori a què s'estén la jurisdicció del Col·legi formarà un sol districte electoral, i es constituirà la mesa electoral en els locals del mateix Col·legi.
  
45.7 En la mesa electoral haurà d'haver-hi quatre urnes per cada òrgan d'elecció, una per als vots dels col·legiats en exercici que acudisquen personalment a votar, una altra per als col·legiats no en exercici que acudisquen personalment, una altra per als vots dels col·legiats en exercici per correu, i una quarta per als vots dels col·legiats no en exercici per correu. Les urnes hauran d'estar tancades i degudament precintades i es deixarà únicament una ranura que permeta depositar els vots. En l'exterior de cada urna haurà d'estar assenyalat clarament el seu contingut. Les paperetes de votació seran editades pel Col·legi en nombre suficient i el seu format serà idèntic per a totes les candidatures.
  
45.8 Constituïda la mesa electoral, el president indicarà el començament de la votació a l'hora fixada en la convocatòria. Els votants que acudisquen personalment a exercir el vot hauran d'acreditar davant la mesa la seua condició de col·legiat. La mesa comprovarà la seua inclusió en el cens i pronunciarà en veu alta el nom i cognom del votant, amb indicació que vota, moment en què introduirà la papereta doblegada en l'urna corresponent.
  
45.9 A l'hora que es fixe en la convocatòria el president de la mesa electoral notificarà la finalització de la votació. Seguidament, es procedirà a l'escrutini dels vots obtinguts per cada candidat, i nomenarà en veu alta els candidats elegits en cada papereta. Seran nuls, a més d'allò que s'ha assenyalat per al vot per Correu, tots els vots recaiguts en persones que no figuren en les candidatures proclamades, així com les paperetes que continguen frases o expressions distintes del nom i càrrec del candidat.
  
45.10 Finalitzat l'escrutini dels vots i sumats els resultats de la mesa electoral, el president proclamarà els resultats, nomenarà els vots obtinguts per cada candidat, i assenyalarà així mateix els vots nuls i en blanc. Del desenvolupament de la votació i resultats d'esta s'estendrà acta, firmada per tots els components de la mesa electoral i interventors, que es transmetrà a la Junta de Govern, i expedirà el Col·legi els corresponents nomenaments als col·legiats que hagen obtingut la majoria de vots, la presa de possessió de la qual es verificarà el dia que a tal fi assenyale la Junta de Govern dins del termini establit en els Estatuts.
  
45.11 Per a resoldre els empats entre les candidatures que hagueren obtingut igual nombre de vots, es recorrerà en primer terme al nombre de vots de col·legiats en exercici i si persistix l'empat, a l'antiguitat col·legial de cadascun dels empatats, i s'optarà pel col·legiat de major antiguitat.
  
Article 46. Vot per correu
  
46.1 Podran emetre el vot per correu, en la forma prevista en els presents Estatuts, qualssevol col·legiats.
  
46.2 Els col·legiats que vulguen exercir el vot per correu hauran de sol·licitar-lo individualment, bé en compareixença personal a les oficines del Col·legi o per escrit dirigit a la Secretaria del Col·legi, i fins al vuité dia anterior a la celebració de les eleccions. El col·legiat haurà d'acreditar la seua identitat mitjançant exhibició del DNI o carnet de col·legiat en la compareixença personal per a sol·licitar el vot per correu. Si la sol·licitud es formula per escrit, hauran de fer-se constar totes les dades identificadores i acompanyar, en qualsevol cas, fotocòpia del document acreditatiu de la identitat amb la seua firma.
  
46.3 El secretari del Col·legi certificarà la petició de vot i prendrà nota en el cens perquè el dia de les eleccions no es realitze el vot personalment.
  
En el termini de 24 hores des de la sol·licitud, la Secretaria del Col·legi remetrà, per correu certificat amb justificant de recepció al domicili que conste en els arxius del Col·legi, una papereta de cada candidatura que haja sol·licitat la seua impressió, un sobre interior i un sobre exterior.
  
46.4 La papereta de votació haurà d'introduir-se en el sobre interior. En el sobre exterior es farà constar en l'anvers la paraula ?Eleccions- i en el revers el nom i cognoms, la direcció del votant, així com la seua firma. El vot per correu es remetrà per correu certificat a la seu del Col·legi.
  
46.7 Els vots per correu hauran de dirigir-se al secretari de la Junta de Govern que es farà càrrec de la seua custòdia fins al moment de l'inici de les eleccions, que farà entrega dels mateixos a la mesa electoral, la qual els introduirà en l'urna designada a l'efecte. S'admetran els vots per correu que es reben a la seu electoral fins al moment del tancament de la votació.
  
46.8 Una vegada finalitzada la votació i abans de començar l'escrutini, es procedirà en primer lloc a l'obertura de les urnes amb els vots per correspondència, i s'introduiran a les urnes generals els sobres tancats amb les paperetes que només seran oberts en fer-se l'escrutini.
  
46.9 Els col·legiats que sol·liciten votar per correu no podran votar personalment.
  
Capítol VI
  
Causes i procediments de remoció dels membres
  
dels òrgans de govern
  
Article 47. Causes de remoció dels membres dels òrgans de govern
  
Els membres dels òrgans de govern del Col·legi podran ser remoguts dels seus càrrecs per les següents causes:
  
a) Expiració del seu mandat.
  
b) Renúncia.
  
c) Incapacitat.
  
d) Incórrer en causa de prohibició per a ser membre de l'òrgan de govern amb posterioritat a la seua elecció.
  
e) Pèrdua de la condició de col·legiat per les causes legalment o estatutàriament previstes o suspensió dels drets de sufragi passiu.
  
f) Aprovació de la moció de censura per l'Assemblea General del Col·legi.
  
Article 48. Procediment i data d'efecte de la remoció
  
Les causes expressades en les lletres a), b), c), e) i f) de l'article precedent produiran els seus efectes de forma automàtica, respectivament, des de la data d'elecció dels nous càrrecs, la presentació de la renúncia a la Secretaria del Col·legi, la data en què es dicte resolució judicial ferma que declare la incapacitat del membre de la Junta de Govern, la data en què es notifique a l'interessat la resolució disciplinària que pose fi a la via administrativa, i la data de l'aprovació de la moció de censura.
  
La causa expressada en la lletra d) de l'article precedent produirà el seu efecte des de la resolució disciplinària que pose fi a la via administrativa, per la qual se sancione el membre de la Junta de Govern per incórrer en tal infracció. En este cas, la resolució disciplinària que la Junta de Govern dicte inclourà pronunciament específic sobre la remoció del membre de la Junta del seu càrrec.
  
Capítol VII
  
De la Comissió Deontològica
  
Article 49. Funcions de la Comissió Deontològica
  
Correspon a la Comissió Deontològica instruir els expedients disciplinaris als col·legiats que incórreguen en responsabilitat, d'acord amb el que disposa el títol VIII dels presents Estatuts.
  
Article 50. Composició i designació de la Comissió Deontològica
  
La Comissió Deontològica estarà integrada per un president i dos vocals que hauran de ser col·legiats amb una antiguitat mínima de cinc anys com en exercici. La duració del càrrec serà quatre anys i seran designats per acord de la Junta de Govern que haurà de ser ratificat per majoria simple per l'Assemblea General.
  
Títol IV
  
De l'exercici professional
  
Article 51. Segell del censor
  
Els informes en què es concreten les actuacions professionals dels col·legiats, se segellaran amb un distintiu col·legial, específic per a cada membre, conforme el model que establisca el mateix Col·legi.
  
Article 52. Torns d'actuació professional
  
En les intervencions professionals sol·licitades al Col·legi, la Junta de Govern designarà els col·legiats que hagen de realitzar-los, amb subjecció a rigorós torn d'actuació.
  
Article 53. Tarifa d'honoraris
  
La Junta de Govern podrà elaborar una tarifa d'honoraris de caràcter orientatiu, l'aprovació definitiva de la qual se sotmetrà a l'Assemblea General. Les minutes d'honoraris presentades pels col·legiats es podran recórrer pels interessats davant el Col·legi si es jutgen excessives i seran avaluades conforme a les citades normes per part de la Junta de Govern.
  
Article 54. Incompatibilitat
  
L'exercici professional descansa sobre la base de la total independència de criteri del col·legiat. Estos, únicament podran exercir les seues funcions en tant no hi haja relació d'incompatibilitat legal o mer interés respecte al client, per la qual cosa hauran de renunciar a l'encàrrec professional si advertixen alguna causa d'incompatibilitat, que impedisca la necessària independència moral que cal per a l'emissió d'un dictamen veraç i objectiu, obtingut de l'estudi de la documentació comptable sotmesa a la seua revisió.
  
En cas de dubte sobre l'existència d'alguna causa d'incompatibilitat, el col·legiat podrà sotmetre el seu particular cas a la consideració de la Comissió de Deontologia perquè dictamine sobre la comptabilitat o incompatibilitat del col·legiat per a l'exercici d'eixe particular treball.
  
El que disposa este article s'entén sense perjuí del que preveu respecte d'això en la Llei d'Auditoria de Comptes.
  
Article 55. Comité tècnic
  
55.1 El Col·legi podrà designar un comité tècnic que es cuidarà de promoure la més alta qualitat en les actuacions professionals dels col·legiats, a través de recomanacions, estudis, etc. Els membres del Comité Tècnic seran proposats en nombre de tres per la Junta de Govern entre col·legiats amb més de cinc anys d'exercici professional i reconegut prestigi en la professió, i el seu nomenament haurà de ser ratificat per l'Assemblea General.
  
55.2 Reglamentàriament, es regularà el funcionament del Comité Tècnic, així com tot el que fa referència al sotmetiment al control de qualitat dels informes emesos pels col·legiats i la facultat de sol·licitar voluntàriament el citat control.
  
Article 56. Formació professional
  
La Junta de Govern promourà l'actualització de la competència professional dels col·legiats a través de les següents activitats:
  
a) Assistència a ponències en cursos, seminaris, conferències, jornades o reunions de treball.
  
b) Participació en comités i grups de treball.
  
c) Publicació d'articles, llibres i documents en relació amb la professió.
  
d) Activitats docents, integració en tribunals d'examen o proves professionals
  
Títol V
  
Del règim econòmic i del control de les despeses
  
Article 57. Recursos econòmics del Col·legi
  
Els recursos econòmics del Col·legi podran ser ordinaris i extraordinaris.
  
57.1 Constituiran els recursos ordinaris del Col·legi:
  
a) Els productes de béns i drets que corresponguen en propietat al Col·legi.
  
b) Les quotes d'inscripció i periòdiques fixes i variables ordinàries, les quanties de les quals seran determinades, per a cada període, per l'Assemblea General, d'acord amb les propostes raonades, que ponderant la situació econòmica li siguen presentades per la Junta de Govern.
  
c) Els ingressos que puguen obtindre's per certificats, dictàmens, assessoraments, arbitratges i altres, sol·licitats del Col·legi i elaborats per este, així com pels beneficis de publicacions i cursos promoguts pel Col·legi.
  
57.2 Seran recursos extraordinaris els següents:
  
a) Les subvencions, donatius, usdefruits o qualsevol ajuda d'este gènere que siguen concedits al Col·legi per l'Estat, Comunitat Autònoma, corporacions oficials, empreses o particulars.
  
b) Els béns mobles o immobles que per qualsevol motiu entren a formar part del patrimoni del Col·legi.
  
c) Les quotes extraordinàries, incloses les derrames prèvia aprovació per l'Assemblea General.
  
d) Les quantitats que per qualsevol altre concepte no especificat puga percebre el Col·legi.
  
57.3 La Junta de Govern està facultada, dins dels pressuposts, per a aprovar i regular els recursos ordinaris. Correspon a l'Assemblea General la facultat d'establir i, en tot cas, aprovar i regular els recursos extraordinaris.
  
Article 58. Patrimoni del Col·legi
  
El patrimoni del Col·legi és únic, encara que l'ús dels seus béns pot estar adscrit als òrgans generals o, si és procedent i si així s'acorda, a les delegacions.
  
Article 59. Obligació de pagament de les quotes
  
L'obligació de pagament de les quotes afecta tots els col·legiats. La Junta de Govern podrà acordar la reducció o l'exempció d'estes obligacions als col·legiats que per edat, falta de recursos, malaltia o una altra causa greu i justificada patiren dificultats insalvables per a complir amb la seua obligació.
  
Article 60. Pressuposts
  
60.1 La Junta de Govern presentarà anualment a l'Assemblea General un pressupost únic que constituirà l'expressió numèrica, conjunta, sistemàtica i detallada de les despeses en què puga incórrer, com a màxim, el Col·legi durant l'exercici següent.
  
El pressupost també contindrà els ingressos detallats pels conceptes que es preveu cobrar durant l'exercici per a cobrir les despeses. L'exercici pressupostari coincidirà amb l'any natural. Els pressuposts seran equilibrats.
  
60.2 També es podran fer, durant l'exercici, quan així ho requerisquen les circumstàncies, pressuposts extraordinaris i especials, que hauran de ser aprovats per l'Assemblea General.
  
La Junta de Govern pot ordenar una transferència de crèdit entre partides de despeses del mateix pressupost quan en la dotació corresponent s'haja produït un estalvi real o bé quan racionalment es preveja un excés dels ingressos pressupostats.
  
Article 61. Vigència dels pressuposts
  
El pressupost ordinari tindrà la vigència d'un any natural. Cada pressupost extraordinari tindrà la vigència que s'hi establisca, d'acord amb la seua naturalesa.
  
Article 62. Presentació dels comptes anuals
  
La Junta de Govern durant els quatre primers mesos de l'any sotmetrà a l'Assemblea General els comptes anuals tancats a data 31 de desembre anterior, que comprendran el balanç de situació, els comptes de pèrdues i guanys, un quadre de finançament, la memòria i l'estat corresponent de liquidació del pressupost de l'exercici.
  
Article 63. Auditoria de comptes anuals
  
Els comptes anuals seran objecte d'auditoria. L'informe d'auditoria s'adjuntarà als comptes anuals i serà firmat per un o més col·legiats en exercici designats per l'Assemblea General celebrada durant l'any a què es referixen.
  
Article 64. Comptabilitat del Col·legi
  
La comptabilitat del Col·legi es portarà de conformitat amb els principis i normes comptables generalment acceptats.
  
Títol VII
  
Del règim jurídic
  
Article 65. Règim jurídic
  
El Col·legi, com a corporació de dret públic, està subjecte al dret administratiu en quant exercita les potestats públiques que les lleis li encomanen.
  
Les activitats desenvolupades pel Col·legi en què no estiga investit d'aquella potestat, com les qüestions d'índole civil o les relacions laborals amb els seus empleats es regiran per les normes que els siguen d'aplicació i se sotmetran, en quant esdevinguen litigioses, a la jurisdicció corresponent.
  
Article 66. Execució dels acords
  
Els acords de l'Assemblea General i de la Junta de Govern seran immediatament executius, llevat que els mateixos òrgans que emeten tals acords disposen motivadament el contrari o alguna norma de rang legal o estatutari així ho dispose.
  
Article 67. Recursos
  
Els acords emanats de l'Assemblea General i els adoptats per la Junta de Govern posen fi a la via administrativa i són susceptibles de recurs davant la jurisdicció contenciosa administrativa.
  
Article 68. Notificacions als col·legiats
  
Totes les notificacions que segons estos Estatuts hagen de ser cursades als col·legiats, es remetran al domicili que de l'interessat conste en el Col·legi. Els col·legiats estan obligats a notificar qualsevol canvi o mudança dels seus respectius domicilis professionals.
  
Títol VIII
  
Del règim disciplinari
  
Capítol I
  
De la responsabilitat disciplinària
  
Article 69. Responsabilitat disciplinària
  
69.1 Els col·legiats incorreran en responsabilitat disciplinària en els supòsits i circumstàncies establides en este Estatut.
  
69.2 El règim disciplinari establit en este Estatut s'entén sense perjuí de les responsabilitats de qualsevol altre orde en què els col·legiats hagen pogut incórrer.
  
69.3 No podran imposar-se sancions disciplinàries sinó en virtut d'expedient instruït a l'efecte, d'acord amb el procediment establit en el present capítol.
  
69.4 Els acords sancionadors seran immediatament executius, sense perjuí dels recursos que procedisquen. No obstant això, en el cas que dita execució puga ocasionar perjuí d'impossible o difícil reparació, l'òrgan sancionador podrà acordar d'ofici o a instància de part la suspensió de l'execució de l'acord recorregut.
  
Article 70. Òrgans disciplinaris del Col·legi
  
El Col·legi exercirà la jurisdicció disciplinària a través de:
  
a) La Comissió Deontològica.
  
b) La Junta de Govern.
  
Article 71. Extinció de la responsabilitat disciplinària
  
1. La responsabilitat disciplinària s'extingirà:
  
a) Per mort de l'inculpat
  
b) Per compliment de la sanció
  
c) Per prescripció de les faltes
  
d) Per prescripció de les sancions.
  
2. Les faltes prescriuen:
  
a) Les lleus, a l'any.
  
b) Les greus, als dos anys.
  
c) Les molt greus, als tres anys.
  
Els terminis assenyalats es computaran a partir de la data de comesa dels fets constitutius d'infracció, i s'interrompran estos per qualsevol diligència o actuació que es practique en esbrinament dels fets amb coneixement de l'interessat.
  
3. Les sancions prescriuran:
  
a) Les imposades per faltes lleus, a l'any.
  
b) Les imposades per faltes greus, als dos anys.
  
c) Les imposades per faltes molt greus, als tres anys.
  
El termini de prescripció començarà a comptar-se des d'aquell dia en què adquirisca fermesa la resolució per la qual s'imposa la sanció, i s'interromprà per la iniciació del procediment d'execució amb coneixement de l'interessat.
  
Capítol II
  
Infraccions i sancions
  
Article 72. Classificació de les infraccions
  
Les infraccions que comporten sanció disciplinària poden ser lleus, greus o molt greus.
  
Article 73. Infraccions relatives a l'exercici professional
  
Amb independència de les establides en la Llei d'Auditoria de Comptes són:
  
A. Infraccions lleus
  
a) Actuar amb negligència, falta de zel i competència professional.
  
b) Realitzar actes que facen desmeréixer el concepte públic de la professió o vulneren la moral i les normes d'exercici professional
  
c) Fer publicitat directa de l'activitat sense respecte al decor de la professió a través de mitjans de comunicació de masses, com la ràdio o la televisió.
  
B. Infraccions greus:
  
a) Realitzar actes de competència deslleial cap a la resta de col·legiats o cap a censors jurats de comptes d'altres àmbits territorials.
  
b) Haver sigut sancionat per la comesa de tres faltes lleus en el curs d'un any.
  
c) Incomplir l'obligació del secret professional en les seues actuacions o emprar la informació rebuda per raó d'una activitat professional per a finalitats distintes del compliment del seu encàrrec professional, amb lucre propi i perjuí de tercers.
  
C. Infraccions molt greus:
  
a) Alterar o desvirtuar la veracitat en les seues actuacions professionals, ja siga en forma deliberada o per negligència professional inexcusable.
  
b) Emprar mitjans il·lícits en l'execució de les seues actuacions professionals.
  
c) Realitzar actuacions professionals de mala fe, amb ànim de perjudicar el client o tercers.
  
d) Realitzar actes que vulneren la moral professional o les normes d'exercici professional en què s'aprecie especial gravetat.
  
e) Haver sigut sancionat per la comesa de dos faltes greus en un període d'un any.
  
Article 74. Infraccions de disciplina col·legial
  
Són:
  
A. Infraccions lleus:
  
a) L'incompliment lleu de les normes estatutàries i reglamentàries i la pertorbació lleu de l'orde en el desenvolupament dels actes del Col·legi.
  
b) Les actuacions dirigides al desprestigi del Col·legi, que es puguen reputar de caràcter lleu per la seua escassa difusió o entitat.
  
B. Infraccions greus:
  
a) L'incompliment greu de les normes estatutàries i reglamentàries que afecten la vida col·legial i la pertorbació greu dels actes col·legials.
  
b) Les actuacions dirigides al desprestigi del Col·legi que es puguen reputar greus per la seua difusió o entitat.
  
c) La deliberada desobediència als actes i acords dels òrgans del Col·legi.
  
d) La desconsideració i la falta de respecte a les persones que ocupen càrrecs en l'exercici de les seues funcions.
  
e) L'incompliment reiterat pel col·legiat de les seues obligacions econòmiques respecte al Col·legi.
  
C. Infraccions molt greus
  
a) L'incompliment de les normes estatutàries i reglamentàries, relacionades amb la vida col·legial quan revista caràcters d'extrema gravetat per la seua reiteració, contumàcia, entitat econòmica, difusió o efectes perjudicials per a la corporació i la pertorbació molt greu dels actes col·legials.
  
b) Les actuacions dirigides al desprestigi del Col·legi que es puguen reputar molt greus per la seua difusió o entitat.
  
c) Incórrer algun membre d'un òrgan de govern en causa de prohibició per a l'exercici de tal càrrec, sense haver presentat prèviament la seua renúncia.
  
Article 75. Sancions
  
Les sancions consistiran en:
  
A. Amonestació
  
B. Suspensió de l'exercici de l'activitat professional per un període de temps no superior a un any, amb suspensió annexa dels drets de sufragi actiu i passiu en les eleccions a càrrecs dels òrgans de govern pel mateix temps.
  
C. Suspensió en l'exercici de l'activitat professional per un període d'un any i un dia a tres anys, amb suspensió annexa dels drets de sufragi actiu i passiu en les eleccions a càrrecs dels òrgans de govern pel mateix temps.
  
D. Expulsió del Col·legi
  
Les infraccions lleus se sancionaran amb amonestació. Les infraccions greus seran castigades amb la sanció prevista en l'apartat B. Les infraccions molt greus seran castigades amb la sanció prevista en l'apartat C. L'expulsió del Col·legi només podrà ser imposada per les infraccions previstes en l'article 73, apartat C) i la infracció prevista en l'apartat c) de l'article 74 apartat C).
  
Article 76. Graduació de les sancions
  
Per a la imposició de sancions, s'haurà de graduar la responsabilitat de l'inculpat en relació amb l'existència d'intencionalitat o reiteració, la naturalesa de la infracció comesa, transcendència d'esta i la resta de circumstàncies modificatives de la responsabilitat. En cas de sanció per falta molt greu que afecte l'interés general es podrà donar publicitat en la premsa col·legial a la resolució sancionadora.
  
Capítol III
  
Procediment sancionador
  
Article 77. Procediment sancionador. Iniciativa i competència
  
El procediment sancionador s'iniciarà sempre d'ofici, per acord de la Junta de Govern per iniciativa pròpia, moció raonada d'un altre òrgan o denúncia.
  
La competència de la instrucció i resolució dels procediments disciplinaris correspon:
  
a) A la Comissió Deontològica.
  
b) A la Junta de Govern.
  
Article 78. El procediment sancionador. Tramitació
  
78.1 Tramitació:
  
Correspon la tramitació i instrucció del procediment sancionador a la Comissió Deontològica.
  
78.2 Incoació
  
La incoació del procediment sancionador es formalitzarà amb el contingut mínim següent:
  
a) Identificació de la persona o persones presumptament responsables.
  
b) Exposició succinta dels fets que motiven la incoació del procediment, la seua possible qualificació i la sanció que eventualment poguera correspondre, sense perjuí del que resulte de la instrucció.
  
c) Indicació del règim de recusació dels òrgans d'instrucció i resolució del procediment.
  
d) Òrgan competent per a la resolució de l'expedient i normes que li atribuïx tal competència, amb indicació expressa de la facultat que assistix al col·legiat a què s'instruïx el procediment de reconéixer voluntàriament la responsabilitat
  
e) Mesures de caràcter provisional que hagen sigut acordades per l'òrgan competent en incoar el procediment sancionador, sense perjuí de les que es puguen adoptar al llarg del mateix.
  
f) Indicació dels drets a al·legacions i audiència i dels terminis fixats per al seu exercici.
  
L'acord d'incoació es comunicarà a la Comissió Deontològica, amb trasllat de quantes actuacions o diligències s'hagen practicat respecte d'això i es notificarà al col·legiat a què es dirigisca, si és procedent, al denunciant i a la resta dels interessats, si n'hi ha. En la notificació s'advertirà als interessats que, si no efectuen al·legacions en el termini conferit a l'efecte, l'acte d'incoació podrà ser considerat com a proposta de resolució, sempre que continga un pronunciament precís sobre la responsabilitat imputada.
  
78.3 Mesures cautelars de caràcter provisional
  
L'òrgan competent per a resoldre l'expedient podrà acordar en qualsevol moment del procediment, mitjançant acord motivat, les mesures cautelars de caràcter provisional que resulten necessàries per a assegurar l'eficàcia de la resolució que puga recaure en l'expedient, el bon fi del procediment i l'evitació dels efectes de la suposada infracció.
  
78.4 Actuacions i al·legacions
  
Els interessats disposaran d'un termini de quinze dies per a formular totes les al·legacions que convinguen al seu dret i proposar els mitjans de prova que estimen convenients per a la defensa dels seus interessos.
  
78.5 Prova
  
Rebudes les al·legacions o expirat el termini assenyalat per a efectuar-les, la Comissió Deontològica, com a òrgan instructor podrà acordar l'obertura d'un període de prova, i així ho farà si algun dels interessats haguera sol·licitat la pràctica d'alguna prova pertinent. El període de prova acordat no podrà tindre una duració superior a trenta dies. L'òrgan instructor del procediment realitzarà d'ofici totes les actuacions probatòries que calguen, al seu parer, per a l'examen dels fets, i demanarà les dades i informacions que siguen rellevants per a determinar l'existència de responsabilitats susceptibles de sanció.
  
78.6 Proposta de resolució i audiència
  
Conclosa, si és procedent la prova, l'Òrgan Instructor formularà proposta de resolució, en què es fixaran els fets, i es matisaran els que es consideren provats i la seua qualificació jurídica i s'especificarà la sanció que proposa que s'impose.
  
La proposta de resolució serà notificada als interessats, els quals disposaran d'un termini de quinze dies des del rebut de la notificació per a examinar l'expedient i presentar escrit d'al·legacions. A la notificació s'acompanyarà una relació de documents obrants en el procediment a fi que els interessats puguen obtindre còpies del que estimen convenients, durant el termini conferit per a audiència.
  
78.7 Resolució
  
La proposta de resolució es cursarà immediatament a la Junta de Govern, com a òrgan competent per a resoldre el procediment, junt amb tots els documents, al·legacions i informacions que obren en este.
  
La Junta de Govern dictarà resolució motivada en què es donarà resposta a totes les qüestions plantejades pels interessats. En la resolució no es podran incorporar fets distints dels que van servir de base al plec de càrrecs i a la proposta de resolució, sense perjuí de la seua distinta valoració.
  
Les resolucions es notificaran als interessats.
  
78.8 Efectes de la resolució i recursos
  
Contra la resolució que pose fi a l'expedient podrà l'interessat interposar recurs de reposició davant la Junta de Govern.
  
La interposició de recurs contra la sanció disciplinària dins del termini establit suspendrà l'execució de l'acord recorregut. La suspensió s'alçarà una vegada es resolga el recurs.
  
Contra la resolució definitiva dictada per la Junta de Govern, que posarà fi a la via administrativa, podrà l'interessat recórrer davant la Jurisdicció Contenciosa Administrativa.
  
Títol IX
  
Del procediment a seguir en processos de fusió,
  
absorció i dissolució
  
Article 79. Unió, fusió i absorció
  
La unió, fusió o absorció del Col·legi amb un altre de la mateixa professió o de professió diferent exigirà l'acord de la majoria absoluta dels col·legiats, i s'adoptarà en Assemblea General Extraordinària convocada a l'efecte. L'acord de fusió i d'absorció portarà implícit l'acord de dissolució.
  
La Junta de Govern comunicarà a l'autoritat competent l'acord adoptat pel Col·legi, traslladant la sol·licitud que s'inicie el procés acordat, en els termes que legalment i reglamentàriament procedisquen.
  
L'acord de fusió o absorció haurà de contindre, almenys els següents extrems:
  
a) Identificació del Col·legi Professional amb el qual es pretén practicar la fusió, unió o absorció, així com la condició d'absorbent o absorbit del Col·legi en els processos de tal naturalesa.
  
b) Nomenament dels col·legiats que hagen de formar part de la Comissió Mixta que, si és procedent, reunisca a representants d'estos dos col·legis per a establir els termes concrets de la unió, fusió o absorció.
  
Article 80. Dissolució
  
La dissolució d'un Col·legi tindrà lloc, sense perjuí de les causes legalment previstes:
  
a) Quan la professió perd, d'acord amb la Llei o norma que el regule, el caràcter de col·legiada.
  
b) Per unió o fusió.
  
c) Per absorció per un altre Col·legi.
  
d) Per falta de col·legiats que no permeta cobrir els llocs previstos de l'òrgan de govern sense simultanejar o duplicar càrrecs.
  
La dissolució requerirà acord de l'Assemblea General adoptat per majoria absoluta dels col·legiats.
  
En cas de dissolució, quan esta no obeïsca a la fusió o absorció de la corporació el patrimoni serà liquidat ordenadament per la Junta de Govern, sota el mandat de la qual s'haguera adoptat l'acord, i es destinarà el romanent que quede després de saldar tots els passius del col·legi a institucions públiques docents en què s'impartisquen els estudis propis dels censors jurats de comptes.
  
DISPOSICIONS ADDICIONALS
  
Primera. Els censors jurats de comptes pertanyents al Col·legi de Censors Jurats de Comptes de la Comunitat Valenciana, podran constituir-se en societats, amb els requisits establits en l'article 10 de la Llei 19/1988, de 12 de juliol, d'Auditoria de Comptes. Les societats integrades en les antigues agrupacions territorials 5a i 15a de l'Institut de Censors Jurats de Comptes d'Espanya, quedaran automàticament incorporades al Col·legi.
  
Les Societats de Censors Jurats de Comptes, incorporades al Col·legi s'inscriuran en un Registre Especial, i quedaran obligades al compliment del que preveu els presents Estatuts, en allò que els siga d'aplicació i en el que es determine en el Reglament de Règim Interior.
  
Segona. El Col·legi exercirà en l'àmbit de la Comunitat Valenciana les funcions que l'Institut de Censors Jurats de Comptes d'Espanya comanda a les seues organitzacions territorials.
  
DISPOSICIONS TRANSITÒRIES
  
Primera. Els professionals inscrits en el moment de l'aprovació dels Estatuts en el Cens de Censors Jurats de Comptes de la Comunitat Valenciana, adquiriran la condició de col·legiat de forma automàtica, i mantindran l'antiguitat que tingueren reconeguda a l'Institut d'Auditors-Censors Jurats de Comptes d'Espanya, sense que els siga d'aplicació el règim de col·legiació previst en el cos d'estos Estatuts. A l'efecte, la Junta de Govern provisional que es constituïsca remetrà notificació a cadascun dels inscrits i els anunciarà la seua pertinença a la nova corporació.
  
Segona. En el termini d'un any a partir de l'aprovació dels Estatuts, l'Assemblea General aprovarà un Reglament de Règim Interior del Col·legi prèviament elaborat per la Junta de Govern o els col·legiats que esta designe. En tant no es produïsca esta aprovació es considerarà vigent l'actual Reglament de Règim Interior de l'Institut de Censors Jurats de Comptes d'Espanya, en quant no s'oposen al que disposen les lleis i els presents Estatuts.